51 procent af hvad? Påstanden om de 51 procent præsenteres forskelligt i de forskellige versioner af filmen, som findes. I Netflix-versionen bliver det sagt, at 51 procent af klimaforandringerne skyldes husdyr og deres biprodukter, mens der i youtube-versionen og på filmens hjemmeside påstås, at husdyr og deres biprodukter står for 51 procent af udledningen af drivhusgasser. Detektor faktatjekker påstanden om udledning af drivhusgasser, da påstanden om klimaforandringer er ukonkret.

På hjemmesiden er påstanden om de 51 procent underbygget med tre kilder. Den ene kilde er en artikel fra 2009 fra tænketanken Worldwatch Institute, skrevet af to miljøspecialister, mens de to andre kilder begge henviser tilbage til den samme artikel fra Worldwatch Institute.

Artiklen fra Worldwatch Istitute er dog blevet kritiseret af en lang række forskere efter udgivelsen. Blandt andet i en artikel fra 2011, hvor en række forskere kommer med kritik af regnestykket bag de 51 procent.

Én af dem er chef for husdyrhold og sektor for Analyse og Politik ved FN's Fødevare- og Landbrugsorganisation (FAO), Henning Steinfeld:

- De 51 procent er ikke et realistisk tal. De medregner dyrenes udånding, der indgår i en naturlig cyklus og bliver optaget af planterne, som dyrene spiser, siger han til Detektor.

Også Seniorforsker i husdyr ved Verdensbanken og tidligere forsker ved FAO, Pierre Gerber, fortæller, at de 51 procent er højt sat:

- Det er resultatet af en fejlagtig metode. Tallet er så højt, fordi de har medregnet dyrenes udånding og bruger flere andre omdiskuterede kilder til udledning.

Samme melding lyder fra Adrian Leip, forsker ved Joint Research Centre under Europa Kommissionen og Jørgen Eivind Olesen, professor og sektionsleder ved Institut for Agroøkologi ved Aarhus Universitet.

De 51 procent er ikke et realistisk tal. Blandt andet fordi de medregner køernes udånding, Henning Steinfeld, Stanford University

Og forskerne er ikke de eneste, der mener, at køernes udånding skal holdes ude af regnestykket. Ifølge retningslinjerne fra FN's panel for klimaændringer, IPCC, skal man ikke medregne dyrs udånding, når man opgør udledningen af drivhusgasser. Også IPCC-panelet påpeger, at udåndingen skal ses som en naturlig cyklus, hvor den CO2 dyrene udånder, bliver optaget af planterne og omdannet til ilt via såkaldt fotosyntese.

Sidestiller stigning i antal dyr med stigning i udledning

Medregningen af udånding er ikke den eneste kritik, der har været af artiklen fra Worldwatch Institute.

Regnestykket er blandt andet blevet kritiseret for at bygge på en antagelse om, at udledningen af drivhusgasser fra husdyr er steget med 12 procent fra 2002 til 2009, fordi antallet af dyr i samme periode er steget med 12 procent.

Men ifølge Henning Steinfeld er det forkert at antage, at en stigning på 12 procent i antallet af husdyr fører til en tilsvarende stigning i udledning af drivhusgasser:

- Man er blevet mere effektive i produktionen af kød, så man udleder færre drivhusgasser pr. kg kød, forklarer han til Detektor.

Forfattere har svaret på kritik

Detektor har været i kontakt med den ene af de to forfattere bag artiklen fra Worldwatch Institute, Jeff M. Anhang, som nu er ansat ved den internationale organisation World Bank Group. Men det er ikke lykkedes Detektor, at få en kommentar til citat. Artiklens anden forfatter Robert Goodland lever ikke længere.

I 2011 kommenterede de to forfattere dog på kritikken i en artikel. Her skriver de, at de står ved deres påstand om, at husdyr og deres biprodukter står for 51 procent af udledningen af drivhusgasser. De skriver tilmed, at husdyrs udånding bør tælles med, når man udregner husdyrs udledning af drivhusgasser. Blandt andet fordi udånding fra husdyr er en menneskeskabt kilde til drivhusgasudledning, og derfor skal medregnes på lige fod med udledning fra transport.

I artiklen fra 2011 kommenterer Jeff M. Anhang og Robert Goodland ikke på kritikken af antagelsen om, at udledningen af drivhusgasser er steget med 12 procent fra 2002 til 2009.

Plukker i rapporter

Uanset om de 51 procent er retvisende eller ej, vælger folkene bag Cowspiracy at bruge et af de højeste tal i debatten uden samtidig at fortælle, at tallet er blevet kritiseret, og at flere andre undersøgelser konkluderer, at udledningen fra kødproduktion står for langt mindre end 51 procent af den samlede udledning.

Folkene bag filmen bruger ellers selv en undersøgelse, som kommer frem til et langt lavere tal. Nemlig en rapport fra 2006 fra FN’s Fødevare- og Landbrugsorganisation FAO, som konkluderer, at husdyravl står for 18 procent af verdens samlede udledning af drivhusgasser.